32006D0586
L 236/31
JURNALUL OFÍCIAL AL UNIUNII EUROPENE
DECIZIA COMISIEI
din 25 august 2006
de recunoaștere în principiu a conformității dosarelor transmise pentru examinarea detaliată în vederea eventualei înscrieri a cromafenozidei, halosulfuronului, tembotrionei, valiphenalului și virusului mozaicului galben al dovlecelului (sușă benignă) în anexa I la Directiva 91/414/CEE a Consiliului
[notificată cu numărul C(2006) 3820]
(Text cu relevanță pentru SEE)
(2006/586/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), în special articolul 6 alineatul (3),
întrucât:
(1)
Directiva 91/414/CEE prevede stabilirea unei liste comunitare de substanțe active a căror încorporare în produsele fitosanitare este autorizată.
(2)
Calliope SAS a prezentat autorităților ungare, la 12 decembrie 2004, un dosar pentru substanța activă cromafenozidă, în vederea obținerii înscrierii sale în anexa I la Directiva 91/414/CEE. Nissan Chemical Europe SARL a prezentat autorităților italiene, la 19 mai 2005, un dosar pentru halosulfuron, în vederea obținerii înscrierii sale în anexa I la Directiva 91/414/CEE. Bayer CropScience AG a prezentat autorităților austriece, la 25 noiembrie 2005, un dosar pentru tembotrionă, în vederea obținerii înscrierii sale în anexa I la Directiva 91/414/CEE. ISAGRO SpA a prezentat autorităților ungare, la 2 septembrie 2005, un dosar pentru valiphenal, în vederea obținerii înscrierii sale în anexa I la Directiva 91/414/CEE. Central Science Laboratory a prezentat autorităților britanice, la 16 martie 2005, un dosar pentru virusul mozaicului galben al dovlecelului (sușă benignă), în vederea obținerii înscrierii sale în anexa I la Directiva 91/414/CEE.
(3)
Autoritățile britanice, austriece, italiene și ungare au informat Comisia că s-a constatat, în urma unei prime examinări, că dosarele prezentate pentru substanțele active respective îndeplinesc cerințele în ceea ce privește datele și informațiile menționate în anexa II la Directiva 91/414/CEE. Aceste dosare îndeplinesc, de asemenea, cerințele referitoare la datele și informațiile menționate în anexa III la Directiva 91/414/CEE, în ceea ce privește un produs fitosanitar care conține substanța activă respectivă. În conformitate cu dispozițiile articolului 6 alineatul (2) din Directiva 91/414/CEE, dosarele au fost ulterior trimise de către solicitanții respectivi Comisiei și celorlalte state membre, apoi Comitetului permanent pentru lanțul alimentar și sănătatea animală.
(4)
Prezenta decizie își propune să confirme formal, la nivel comunitar, că dosarele sunt considerate ca îndeplinind în principiu cerințele în ceea ce privește datele și informațiile prevăzute în anexa II la Directiva 91/414/CEE și, pentru cel puțin un produs fitosanitar care conține substanța activă respectivă, cerințele din anexa III la directiva menționată.
(5)
Prezenta decizie nu aduce atingere dreptului Comisiei de a invita solicitantul să transmită date sau informații suplimentare în scopul clarificării anumitor puncte din dosar.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Fără a aduce atingere articolului 6 alineatul (4) din Directiva 91/414/CEE, dosarele privind substanțele active care figurează în anexa la prezenta decizie, care au fost transmise Comisiei și statelor membre în vederea înscrierii acestor substanțe în anexa I la directiva menționată, îndeplinesc în principiu cerințele în ceea ce privește datele și informațiile prevăzute în anexa II la respectiva directivă.
Aceste dosare îndeplinesc, de asemenea, cerințele referitoare la datele și informațiile prevăzute în anexa III la respectiva directivă, în ceea ce privește un produs fitosanitar care conține substanța activă în cauză, luând în considerare utilizările propuse.
Articolul 2
Statele membre raportoare continuă examinarea detaliată a dosarelor respective și transmit Comisiei Europene concluziile acestei examinări, însoțite de recomandări referitoare la înscrierea sau nu a substanței active în cauză în anexa I la Directiva 91/414/CEE, precum și la condițiile aferente, în cel mai scurt timp și cel mai târziu în termen de un an de la data publicării prezentei decizii în Jurnalul Oficial al Uniunii Europene.
Articolul 3
Prezenta decizie se adresează statelor membre.
Adoptată la Bruxelles, 25 august 2006.